
הכנסת החמש-עשרה									נוסח לא מתוקן
מושב שני




פרוטוקול מס' 170
מישיבת ועדת החוקה חוק ומשפט
יום שלישי, כ"א באב התש"ס (22 באוגוסט 2000), שעה 12:30

נכחו:

חברי הוועדה:	אמנון רובינשטיין – היו"ר
	שאול יהלום



מוזמנים:	עו"ד לבנת משיח	- משרד המשפטים
	יורם כספי	- משרד הבינוי והשיכון
		עו"ד אד פרידמן		- לשכת עורכי הדין	




מתמחה של היועץ המשפטי:     בועז פרסלר	

מנהלת הוועדה:                          דורית ואג

קצרנית:                                      אביגיל זכאי




סדר היום:     צו בתי המשפט (שינוי התוספת השלישית לחוק), התש"ס-2000 –
                       אישור הצו.



צו בתי-המשפט (שינוי התוספת השלישית לחוק), התש"ס-2000

היו"ר אמנון רובינשטיין:

	 אני פותח את ישיבת הוועדה.  הנושא שלנו:  צו בתי-המשפט (שינוי התוספת השלישית לחוק), התש"ס-2000.  בבקשה גב' לבנת משיח.

עו"ד לבנת משיח:

	על-פי חוק רישום קבלנים לעבודות הנדסה בנאיות, עבודות מסוימות צריכות להתבצע על-ידי קבלנים רשומים ובהתאם לסיווג שהם רשומים בו.  מי שעובר על הוראות חוק זה מובא היום לדין בבית-משפט שלום.  לפני כשלוש שנים היתה החלטה של היועץ המשפטי לממשלה שהעבירות האלה ייאכפו על-ידי הרשויות המקומיות במסגרת הפיקוח על הבנייה – שהן גם עבירות של הפרת חוקי הבנייה – ומי שעוסק בזה הם התובעים של הרשויות המקומיות.  תובעים אלה מופיעים לרוב בבית-משפט לעניינים מקומיים וכאשר הם צריכים לדון בתיק בנייה יהיה חבל שהם יצטרכו לפצל את התיק – קודם לגשת לבית-משפט לעניינים מקומיים לגבי תיק הבנייה פרופר, לאחר מכן אם יש הפרה של חוק רישום קבלנים לגשת לבית-משפט שלום כדי לדון באישום השני. לכן אנחנו מבקשים להוסיף לרשימת העבירות שבית-משפט לעניינים מקומיים יכול לדון בהן גם את העבירות על חוק רישום קבלנים.

היו"ר אמנון רובינשטיין:

	נציג לשכת עורכי הדין.

עו"ד אד פרידמן:

	יש לנו בעיה עם ההופעות של התובעים המשטרתיים.

היו"ר אמנון רובינשטיין:

	יש פסק דין בחיפה שפוסל את זה.  אגב, אני וגם חלק מחברי הוועדה הבענו את דעתנו לא באופן רשמי שמוכרחים לפתור את הבעיה של התובעים המשטרתיים.  באופן כללי אני בעד העברת סמכויות לרשויות המקומיות מכיוון שאנחנו מטילים עליהן אחריות ולא נותנים להן סמכויות.

דורית ואג:

	אני רוצה לציין שהתאחדות הקבלנים הוזמנה לדיון.  נציגיה לא הגיעו אבל הם העבירו הודעה שהם תומכים בצו.

היו"ר אמנון רובינשטיין:

	אני מעמיד זאת להצבעה.  מי בעד אישור הצו?

הצבעה
הצו אושר

היו"ר אמנון רובינשטיין:

	הצו אושר פה אחד.

הישיבה ננעלה בשעה 12:50


  




